J - Walk along ~infinite mix~ | JaME Suomi
arvostelu - 10.09.2007 15:00
J:n uutuussinkku, vanhasta kappaleesta uuden version sisältävä Walk along ~infinite mix~, arvosteluvuorossa.
Walk along ~infinite mix~ on J:n ensimmäinen julkaisu sitten maaliskuisen kokopitkän albumin URGEn. Uuden singlen nimikkoraidan alkuperäinen versio Walk along löytyykin URGElta sen viimeisenä raitana. Nyt julkaistu uusi versio ~infinite mix~ on tehty yhteistyössä Tsekin filharmonisen orkesterin kanssa. Singlen b-sidenä on täysin uusi kappale and...hope.
Walk along ~infinite mix~ ei eroa alkuperäisestä versiosta kovinkaan paljon. Oikeastaan mikään muu ei ole muuttunut kuin kappaleen taustalla nyt soivat jousisoittimet, jotka kyllä luovat dramaattista tunnelmaa jo valmiiksikin melko mahtipontiseen ja kauniiseen kappaleeseen. Olisin kaivannut biisiin enemmän uutta meininkiä, sillä nyt tuntuu melkein samalta kuin kuuntelisi sitä samaa ja vanhaa URGEn päätöskappaletta, jossa sinällään ei ole mitään vikaa, mutta liian samankaltaisena uudelleenjulkaistuna alkaa jo hiukan tympäistä.
Sinkun pelastukseksi kakkoskappale and...hope tarjoilee uudenkaltaista tunnelmaa. Walk alongiin verrattuna se on huomattavasti menevämpi ja rokahtavampi, mutta sen sijaan J:n aikaisempiin rock-kappaleisiin verrattuna and...hopessa on asteen popahtavampi, iloisempi ja nimensäkin mukaisesti toiveikkaampi tunnelma. Kappaleen voi helposti vielä laskea rockiksi, mutta vähemmän raskaaksi, vähemmän agressiiviseksi ja vähemmän energiseksi kuin mitä J:ltä on totuttu kuulemaan. Biisi on omalla tavallaan oikein virkistävä ja ainakin minun teki mieli kuunnella sitä useampaan otteeseen peräjälkeen, vaikken sitä J:n kaikkien aikojen parhaimpien joukkoon missään nimessä nimeäisikään.
Singlen rajoitetun painoksen mukana tulee DVD, jolta löytyy nimikkokappaleen musiikkivideo. Lähes koko ajan J kävelee merenrannalla bassoaan perässään raahaten. Vaikka sinänsä kaunista kuvamateriaalia on monista eri kuvakulmista kuvattuna, video jää loppujen lopuksi turhan yksipuoleiseksi ja tylsistyttäväksi. Kauniit maisemat sentään sopivat kauniiseen musiikkiin, mutta totta puhuen en taida katsoa videota uudelleen lähiaikoina.
Kokonaisuutena J:n single ei täysin vaikuttanut. Walk along ~infinite mix~ on kieltämättä hieno kappale ja and...world varsin mukava kuunneltava myös, mutta J:n normaaliin korkeaan tasoon verrattuna jotain puuttuu. Ehkäpä olisin kaivannut juuri jotain agressiivista ja vauhdikasta rock-meininkiä jota kummassakaan kappaleessa nyt ei kuulla.
walk along ~infinite mix ~ (Limited Edition) JCD + DVD - single